Imtella' April 6, 2021 Rapport: Adrian Spiteri L-informazzjoni personali ta' iktar minn terz tal-kontijiet tal-Facebook tal-Maltin jinsabu għall-bejgħ fuq l-internet wara li fl-2019 din id-data nsterqet minn fuq is-servers ta' Facebook. Id-dettalji jinkludu, l-isem ta' sid il-kont, id-data tat-twelid, l-indirizz tal-email, in-numru tat-telefon u t-tip ta' xogħol li dawn il-persuni kellhom imniżżel fuq il-kont tal-Facebook tagħhom. Il-115,366 Malti milquta huma parti minn madwar 533 miljun persuna minn madwar id-dinja li kellhom id-dettalji tagħhom misruqa. Il-kumpanija Facebook qalet li l-informazzjoni kienet insterqet fl-2019 u issa hija qadima għax minn dakinhar indirizzat din id-dgħufija fis-sistemi taghha. Ikkuntattjat minn TVM, kelliem għall-Korp tal-Pulizija qal li huma ma rċevew ebda rapporti formali dwar il-każ iżda xorta waħda qed jiġu segwiti l-aħħar żviluppi f'dan ir-rigward. Minn informazzjoni li għandha l-Pulizija sa issa ma jidhirx li "insterqu" passwords ta' Maltin li jużaw il-Facebook u għalhekk kull min kiseb aċċess mhux awtorizzat mhux se jikseb aċċess għall-kont tal-individwu fuq Facebook. Il-kelliem tal-Pulizija qal ukoll li l-informazzjoni li ttieħdet tista' tintuża mill-hackers biex jinvolvu ruħhom f'phishing u jabbużaw mill-funzjonijiet tal-passwords, li xorta jistgħu jwasslu għal aċċess mhux awtorizzat mill-kont ta' Facebook tal-persuna 'hacked'. Huwa enfasizza l-importanza li s-sistema tas-sigurtà tal-kontijiet tkun aġġornata u fejn possibbli jkollhom ukoll il-funzjoni tal-awtentikazzjoni attivata b'żewġ tipi ta' mezzi ta' sigurtà. F'kummenti ma' Television Malta, il-Kummisarju għall-Protezzjoni tad-Data Ian Deguara qal li minħabba li l-bażi Ewropea ta' Facebook tinsab fl-Irlanda s-serq tad-data taċ-ċittadini Ewropej minn din il-pjattaforma jaqa' taħt ir-regolatur Irlandiż tal-protezzjoni tad-data. Fl-aħħar siegħat id-deputat kummissarju tad-data Irlandiż Graham Doyle qal li minkejja li s-serq tal-informazzjoni seħħ fl-2019, qabel daħlet il-liġi tal-GDPR, xorta waħda se jkunu qegħdin jinvestigaw il-każ.